Oslo 9. apríla (TASR) - Nórsko sa stane prvou krajinou na svete, ktorá zakáže fajčenie v baroch a reštauráciách v celej krajine. Parlament schválil toto nariadenie, avšak s ohľadom na fajčiarov zákaz posunul, aby v zime nemuseli pri cigarete mrznúť vonku.
Zákon vstúpi do platnosti až na jar 2004, aby bola zmena čo najmenej bolestivá pre fajčiarov, ktorí budú prinútení fajčiť na chodníkoch, uviedli dnes nórske úrady.
Prevažná väčšina členov parlamentu v utorok hlasovala za prvý národný zákon tohto druhu. V niektorých amerických a kanadských štátoch a mestách už podobné zákony fungujú lokálne, minulý mesiac vstúpil do platnosti v New Yorku.
Nórsky minister zdravotníctva Dagfinn Hoybraaten, otec novej protifajčiarskej stratégie, nazval schválenie "míľnikom v boji proti chorobám spôsobeným konzumáciou tabaku".
"Zatiaľ sme nestanovili presný dátum, ale bude to niekedy v priebehu budúcej jari," povedal hovorca ministerstva a dodal, že minister chce počkať do jari, kým sa oteplí, aby to fajčiarom uľahčil.
V Nórsku je sneh a teploty pod nulou od novembra najmenej do konca marca. Pôvodne sa plánovalo uviesť zákon do platnosti 1. januára 2004. V krajine s populáciou 4,5 milióna obyvateľov už platí zákaz fajčenia na verejných miestach ako sú železničné stanice alebo kancelárie s viac než jedným zamestnancom.
Ministerstvo zdravotníctva vyhlásilo, že hlavným cieľom zákazu je ochrana zamestnancov a zákazníkov barov a reštaurácií pred pasívnym fajčením, ktoré údajne ročne zabije 350 až 550 nefajčiarov v krajine.
Nórske reštaurácie a bary v súčasnosti musia mať nefajčiarske oddelenia, do ktorých neprúdi vzduch z fajčiarskych častí. Nariadenie sa však dodržuje málokedy, pretože majitelia sa sťažujú, že znamená inštalovanie množstva nepraktických stien a dverí.